02.11.2009 15:33   ELFi väitel väljastas Lääne-Soome Keskkonnalubade Amet loa, usaldades kriitikavabalt arendaja väiteid, teatas fond.    Eesti on juhtinud tähelepanu, et nii Nord Streami  esitatud keskkonnamõju hindamise aruanne kui ka selle täiendused ei ole piisavad ning ignoreerivad projektiga seonduva ökokatastroofi ohtu.    ELFi juhatuse esimees Jüri-Ott Salm ütles, et Soome väljastatud miiniõhkimisluba tuleb peatada, sest keskkonnamõju hindamise protsess alles kestab ja gaasitoru projekt on ametlikult heaks kiitmata.    "Nord Stream AG üritab projekti "viiludeks lõigata", taotledes selle menetlemist eraldi kogu projektist ja jättes mulje nagu poleks miinide õhkimine  gaasitoru paigaldamise projektiga seotud. Ometi on just miinide õhkimisega seotud suurimad keskkonnariskid, mida pole adekvaatselt hinnatud," selgitas Salm.    Fondi teatel näitas teaduslik ekspertiis, et loa andmise põhjenduses oli ettekujutus piiriüleste mõjude põhjustest vigane. Soome lahe vete kihilisuse tõttu oli ekslikult hinnatud vee liikumise suundi ja tugevust, seostades süvahoovusi valdavalt tuulte mõjuga.    Miinide õhkimisel tekivad Nord Streami andmeil 2 kuni 3 meetri  sügavused kraatrid, mistõttu paisatakse veesambasse kuni kolme meetri paksune settekiht. Setetes sisalduvate dioksiinide ja teiste mürkkemikaalide kontsentratsioonid on aga teadmata, sest läbi on uuritud ainult pindmiselt kuni 6 sentimeetri paksune settekiht ning võetud paarkümmend proovi kuni 30 sentimeetri sügavuselt.    ELF on nõudnud otsuse ümbervaatamist ning miinide õhkimiseks antud ennetava loa peatamist kuni rahvusvahelised nõuded keskkonnariskide hindamisel ei ole täidetud.